《次韵苏子瞻韩干马赠李伯时》
宋代·刘攽

韩干画马名独垂，冰纨数幅横素丝。诸公赋诗邀我和，我如钝椎逢利锥。

区中才容三万里，正可騕袅一日驰。朝燕暮吴亦其亚，幸得夷路无絷羁。

此间三马皆国马，瑰资逸态成崛奇。有如秋空见霜鹘，下睨众禽俱伏雌。

良工苦心为远到，天机要眇潜得之。区区驽骀浪自负，岂可丑骨包妍皮。

李侯洒笔定超诣，尚有天骥君未知。宛王母寡今授首，汗血不敢藏贰师。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。